PRITARTA

Molėtų rajono savivaldybės tarybos

2020 m. kovo d. sprendimu Nr. B1-

MOLĖTŲ PROGIMNAZIJA

(asignavimų valdytojo pavadinimas)

**2019 METŲ VEIKLOS ATASKAITA**

2020-03-10

(data)

Molėtai

(parengimo vieta)

**VADOVO ŽODIS**

2019 metų pagrindiniai veiklos rezultatai: išlaikytas aukštesnis nei Lietuvos vidurkis NMPP ugdymo pasiekimų bendras rezultatas, pagerintas patyčių indeksas nuo -0,03 iki 0,11, mokyklos mikroklimato indeksas pakilo iki 4,735 lyginant su 2018 metų rezultatu 4,725, išlaikytas tame pat lygyje kaip ir 2018 metais mokinių dalyvavimas olimpiadose, konkursuose ir varžybose, ir toliau mokykla išlieka Lietuvoje tarp sportiškiausių mokyklų (III vieta tarp Lietuvos progimnazijų), stipriai pagerinta mokyklos STEAM bazė, įrengta moderni STEAM laboratorija, mokykla tapo STEAM mokyklų tinklo nare, mokyklos bendruomenė įsitraukė į LEAN projekto veiklas, pratęstas mokyklos kaip sveikatą stiprinančios mokyklos paso galiojimas, kreditorinių įsiskolinimų mokykla neturi, suplanuotas biudžetas įvykdytas 99,9 %, iš mokyklos veiklą kontroliuojančių institucijų negauta jokių pastabų ar nurodymų.

Iškilusios problemos ir iššūkiai: pagal NMPP duomenis žemas mokinių raštingumo lygis, didesnis nei šalies vidurkis nepasiekusių patenkinamo lygio mokinių skaičius, ugdymo proceso individualizavimui trūksta mokytojų padėjėjų, nepakankamas tėvų įsitraukimas į mokyklos veiklas, nėra tinkamų sąlygų ir resursų ugdymui organizuoti vasaros metu esant aukštai aplinkos temperatūrai, nesubalansuota mokyklos šildymo sistema, labai prasta pastatų šiluminė izoliacija, nebesandarūs langai ir durys.

**I SKYRIUS**

**STRATEGINIO VEIKLOS PLANO ĮGYVENDINIMAS**

**PIRMASIS SKIRSNIS**

**KONTEKSTO (APLINKOS) ANALIZĖ**

Per 2019 metus mokykloje išliko 15 klasių komplektų. Besimokančiųjų pagal pagrindinio ugdymo I-os dalies programą sumažėjo nuo 386 (2018-2019 m.m.) iki 367 (2019-2020 m.m.) mokinių. Mokyklos darbuotojų (mokytojų ir personalo) pokyčių per 2019 metus nebuvo. Kvalifikuotų specialistų trūkumo mokykloje nėra. Dalyvaujant projekte „Learning To Be“ ir prijungiant LEAN projekto veiklas sudaromos geros prielaidos gerinti mokyklos mikroklimatą ir mokymosi pažangą. Vykdant ŠMSM ir ŠAC projektą „Mokyklų aprūpinimas gamtos ir technologinių mokslų priemonėmis“ su steigėjo parama įrengta moderni STEAM laboratorija pagerinta gamtos ir technologijų mokymo bazė sudaro puikias galimybes šiuolaikinio ugdymo vystymui ir įtraukiajam mokymui. Pagerintos sąlygos, skiriant didesnes patalpas, dienos grupei, kurios pagalba sprendžiamos užimtumo ir mokymosi spragų kompensavimo problemos.

**ANTRASIS SKIRSNIS**

**STRATEGINIŲ TIKSLŲ ĮGYVENDINIMAS**

2019 metais buvo įgyvendinami šie pagrindiniai uždaviniai:

1. Formuojant mokyklos kultūrą pravesti visi veiklos plane suplanuoti tradiciniai mokyklos renginiai, organizuotas minėjimas vasario 16-os proga, dalyvauta pilietinėse akcijose. Vyko bendradarbiavimas su Molėtų pradine mokykla, Molėtų gimnazija (atnaujinta bendradarbiavimo sutartis), partneriu Kupiškio Povilo Matulionio progimnazija ir kitais socialiniais partneriais. Mokykloje tradiciškai organizuoti savaitės be patyčių renginiai, sveikatą stiprinančios mokyklos renginiai, sveikatos dienos, susitikimai su policijos ir probacijos pareigūnais. Organizuoti mokyklos administracijos susitikimai su klasių kolektyvais aptarti klasių mikroklimato ir jo gerinimo klausimus. Mokykloje nuolat matuojamas mikroklimato indeksas ir kas metai vykdomas klasių mikroklimato konkursas, kurio metu buvo mokyklos tarybos sprendimu apdovanotos keturios klasės: I-ą vietą laimėjo 7a, II-ą vietą laimėjo 8c klasė, III-ą vietą laimėjo 6b klasė, o didžiausią pažangą padarė 8a klasė. Kryptingai vykdant mokyklos mikroklimato formavimo veiksmus ir dalyvaujant SEU projekte „Learning To Be“ bendras mokyklos mikroklimato indeksas nuo 2018 iki 2019 metų pakilo nuo 4,725 iki 4,735 balo, ir stabilizavosi. Šiuo metu mikroklimato reikšmės nuokrypis nuo pasiekto lygio neviršija 0,5%. Mokinių, kurie mokykloje elgiasi netinkamai ir tyčiojasi iš kitų mokinių, sumažėjo 58%. Tai didelis teigiamas pokytis. 2019 m. buvo atnaujinta mokinių taryba ir naujai išrinkta mokyklos taryba. Sudarytos geros sąlygos mokyklos mokinių tarybos saviraiškai. Molėtų rajone progimnazijos mokinių taryba buvo pripažinta geriausia. Savivalda turi galimybė keisti mokyklos bendrąsias erdves. Mokyklos tarybos pirmininkės iniciatyva papuoštos mokyklos žaliosios kiemo erdvės sodinukais. Mokinių tarybos iniciatyva tapoma ant vidinių mokyklos sienų, organizuojami įvairaus formato mokinių tarybos renginiai, laisvalaikio pramogos. Mokyklos 6-okų patyčių situacijos rodiklis pagal NMPP duomenis pagerėjo nuo 2018 metais -0,03 iki 2019 metais 0,11. Aštuntokų duomenų palyginti negalima. Negauta 2019 metų NEC ataskaita.
2. Vykdant ugdymo proceso tobulinimą vykdyti užsiėmimai netradicinėse erdvėse, edukacinės išvykos vykdytos visoms 15 klasių, netradicinės pamokos ir integruoto ugdymo veiklos per metus padidėjo 10 %. Visi gamtos mokslų mokytojai savo darbe integruoja į ugdymą šiuolaikinių IT technologijų (virtuali klasė, Plicker) mokinių gebėjimams įvertinti ir įsivertinti. Mokykla registravosi „Kultūros paso“ sistemoje. Visi mokyklos mokiniai 2019 metais dalyvavo „Kultūros paso“ renginiuose. Viso organizuota 10 skirtingų „Kultūros paso“ edukacijų. Rengiamas naujas mokinių pažangos vertinimo projektas atsižvelgiant į rajone vykdomą projektas „Lyderių laikas 3“ (Nr. 09.4.2-ESFA-V-715-03-0001), kuris atitiks projekto keliamus tikslus. Per metus organizuoti du trišaliai susitikimai (mokinys, tėvas, mokytojas) ugdymo reikalų aptarimui. Įvyko 841 trišalis susitikimas. Praplėstos galimybės mokiniams gauti visų, išskyrus kūno kultūra ir menus, mokytojų dalykines konsultacijas po pamokų. Vykdyti veiklos metiniame plane suplanuoti karjeros renginiai mokiniams ir organizuotos 5 išvykos. NMPP duomenimis mokyklą baigiančių aštuntokų rezultatai (buvo vertinama matematika ir gamtos mokslai): matematika – 511, gamtos mokslai – 518. Visi rodikliai aukštesni už Lietuvos vidurkį. Rajono olimpiadose, konkursuose ir varžybose dalyvavo 225 mokinių iš kurių 49 (dviem daugiau nei 2018 metais) buvo prizininkai ir laureatai. Respublikiniuose konkursuose, olimpiadose ir varžybose dalyvavo 80 mokinių iš jų 18 prizininkai. 2019 m. mokykla Lietuvos mokyklų žaidynėse jau antrą kartą laimėjo III vietą ir buvo apdovanota Prezidentūroje. Organizuota viena visų mokomųjų dalykų visoms klasėms integruoto ugdymo diena. Vyko X-osios mokyklos olimpinės žaidynės. Organizuotas dviejų parų visos mokyklos integruotas ugdymas gamtoje (stovykloje) su integruotomis „Kultūros paso“ edukacinėmis veiklomis, sportinėmis varžybomis ir civilinės saugos pratybomis su priešgaisrine tarnyba. Vykdyti olimpinių vertybių programos mokymai mokyklos ir rajono pedagogams. Vykdant ugdymo proceso priežiūra ir pagalba gerinant mokyklos mikroklimatą stebėtos pamokos vadovaujantis SEU kriterijais pagal vykdomą SEU projektą „Learning To Be“ visose klasėse. Visose klasėse vykdoma prevencinė programa „Savu keliu“.
3. Kuriant modernią, ugdymąsi skatinančią aplinką sustiprinta mokyklos kuriama STEAM bazė. Dalyvaujant ŠMSM ir ŠAC projekte „Mokyklų aprūpinimas gamtos ir technologinių mokslų priemonėmis“ gauta papildomų priemonių rinkinių integruotam ugdymui organizuoti už beveik 15000€. Savivaldybė papildomai ugdymo aplinkai skyrė 26000€, o mokykla iš MK lėšų įsigijo priemonių už 5000€. Visų šių investicijų rezultatas – mokykloje įrengta viena moderniausių STEAM laboratorijų. Sėkmingai nuo 2018 metų vykdomi respublikinis ir tarptautinis projektai („Kompiuteriukai vaikams“ fondo projektas „Kompiuteriukų ralis – IT pamokas keičianti kelionė“, socialinio – emocinio ugdymo tarptautinis projektas „Learning to be“), kuriose gaunama techninių ir metodinių investicijų, kurios leidžia tobulinti įvairų dalykų programas, jų turinį ir mokyklos kultūrą. Tai sudaro pagrindą mokyklai gerinti mokinių dalykinius, bendruosius gebėjimus ir socialinį – emocinį mikroklimatą. Mokykloje trijose patalpose darbui su e-pamokų turinių įdiegti trys padidintos raiškos šiuolaikiniai projektoriai žymiai pagerino e-turinio atvaizdavimą šviesiu paros metu ir stipriai šviečiant saulei balandžio-birželio mėn. STEAM laboratorijoje įdiegtas bevielio ryšio tinklas darbui su mobilia laboratorinę įranga ir e-pamokų turiniu. Mokyklai 2018 m. gruodžio 5 d. mokyklų pripažinimo sveikatą stiprinančiomis mokyklomis komisijos sprendimu iki 2023 m. pratęstas sveikatą stiprinančios mokyklos veiklos pažymėjimas SM-502. 2019 metais mokykla įtraukta į STEAM mokyklų tinklą. STEAM dalykų mokytojai dalinasi patirtimis rajone, o STEAM koordinatorė patirtimi dalijasi Lietuvos mastu.
4. Gerinant pagalbos mokiniui teikimą dienos grupėje padidintos patalpos. Šios grupės pagrindinės veiklos tai pagalba mokiniui kompensuojant ugdymosi spragas, prasmingo ir aktyvaus užimtumo organizavimas po pamokų. Dienos grupę lanko ir jos paslaugomis pasinaudoja beveik 10% mokyklos 5-8 klasių mokinių. Dienos grupės patalpose įkurtos 4 kompiuterizuotos darbo vietos mokiniams po pamokų ruošti namų darbus e-aplinkoje. Grupės auklėtoja ir jos padėjėja padeda spręsti elgesio ir emocijų sutrikimų turinčių mokinių ugdymo organizavimo klausimus, o po pamokų organizuoja dienos grupės mokinių veiklas. Pagalbos teikimas mokiniams pradedamas organizuoti palaipsniui diegiant rajono vykdomo LEAN projekto metodikas. 2019 metais 2 mokytojų padėjėjų etatai buvo padalinti penkiems mokyklos darbuotojams iš kurių keturi padalinti mokytojams. Jie padeda mokytojams organizuoti ugdymo procesą tose klasėse, kuriose kyla elgesio ir drausmės problemų. Šie darbuotojai dirba pagal atskirą pagalbos teikimo tvarkaraštį, realiu laiku keičiamą pagal mikroklimato sistemoje fiksuojamas problemas. Soc.pedagogė su psichologe reguliariai kas savaitę rengia konsultacijas mokiniams, turintiems įvairių elgesio problemų. Kas metai mokyklos mikroklimato rodiklis gerėja 2017 m. (mokyklos vidurkis 4,695 ), 2018 m. (mokyklos vidurkis 4,725), 2019 m. (mokyklos vidurkis 4,735).

**II SKYRIUS**

**BIUDŽETO VYKDYMAS**

2019 metų suplanuotas ir patikslintas biudžetas įvykdytas 99,9 %. Mokykla finansinius metus baigė be įsiskolinimų darbuotojams ir paslaugų pardavėjams. Mokinio krepšelio lėšos panaudotos 100% pagal mokinio krepšelio metodiką.

|  |  |  |  |  |  |  |
| --- | --- | --- | --- | --- | --- | --- |
| **Programos kodas** | **Programos pavadinimas** | **Asignavimų panaudojimas (tūkst. Eur)** | | | | |
| **Valstybės  funkcija** | **Asignavimų planas**  **(tūkst.€)** | **Asignavimų planas\*, įskaitant patikslinimus ataskaitiniam laikotarpiui**  **(tūkst.€)** | **Panaudota**  **Asignavimų**  **(tūkst.€)** | **Panaudota asignavimų nuo asignavimų, nurodytų asignavimų plane, įskaitant patikslinimus ataskaitiniam laikotarpiui, dalis (proc.)** |
| 1 | 2 | 3 | 4 | 5 | 6 | 7 |
| 6 | Ugdymo proceso  užtikrinimo programa | 09.02.01.01 | 607,4 | 607,4 | 607,4 | 100 |
| 6 | Ugdymo proceso  užtikrinimo programa | 09.02.01.01 | 252,4 | 252,4 | 252,3 | 99,96 |
| 6 | Ugdymo proceso  užtikrinimo programa | 09.06.01.01 | 23,9 | 23,9 | 23,9 | 100 |
| 6 | Ugdymo proceso  užtikrinimo programa | 09.02.01.01 | 2,1 | 2,1 | 2,1 | 100 |
| 7 | Kitos soc. paramos išmokos | 10.04.01.40 | 19 | 19 | 18,2 | 95,78 |
| **Iš viso:** | | | **907,8** | **908,8** | **908,9** | **99,90** |

Molėtų progimnazijos direktorius \_\_\_\_\_\_\_\_\_\_\_\_ Kazimieras Karalius

(Asignavimų valdytojas) (Parašas) (Vardas ir pavardė)

––––––––––––––––––––